Word 'n eiendomsagent - Solidariteit Wêreld LoopbaanSolidariteit Wêreld Loopbaan
Tuis › Artikels › Word 'n eiendomsagent
Word 'n eiendomsagent
In die verlede kon enige Jan Rap en sy maat huise koop en verkoop. Dit het egter tot die wanbestuur van geld en groot verliese vir kliënte gelei. Daar word egter nou meer beheer uitgeoefen, en aspirant eiendomsagente moet opleiding ondergaan en ʼn internskap voltooi.
Dit is nie net die persoon wat huise koop en verkoop wat oor ʼn eiendomskwalifikasie moet beskik nie. Dit sluit enigiemand wat ʼn huis op skou wil sit, huurders probeer werf vir ʼn eiendom, geld invorder of ontvang vir die huur van vaste eiendom of ʼn besigheid, of enige verwante dienste wat deur die minister van menslike nedersetting in die Staatskoerant gespesifiseer is.
Indien jy sou belangstel om ʼn eiendomsagent te word, is daar vier stappe wat jy moet voltooi.
Eerstens moet jy met die Eiendomsagentskap Sakeraad (EAAB – Estate Agency Affairs Board) as ʼn intern by ʼn geregistreerde maatskappy registreer. Hierdie internskap sal oor ʼn minimum van 12 maande strek. Jy mag egter tot 24 maande neem om die proses te voltooi. Gedurende hierdie tydperk sal jy kennis opdoen oor hierdie sektor, en gementor word deur ʼn ervare agent.
Jy sal ook jou FECT NKR vlak 4 kwalifikasie by ʼn geakkrediteerde verskaffer moet voltooi. Hierdie is die basiese kwalifikasie wat vereis word vir ʼn loopbaan in residensiële en kommersiële eiendom. ʼn Service Seta geakkrediteerde sertifikasie sal jou toelaat om ʼn ten volle gesertifiseerde en erkende agent van vaste eiendom te word.
Daar word van voornemende eiendomsagente verwag om ʼn logboek te voltooi en in te dien by die EAAB as deel van die kwalifiserende proses. Hierdie boek kan voltooi word terwyl jy besig is met jou kwalifikasie.
Laastens moet jy jou PDE-eksamen skryf. Hierdie professionele toelatingseksamen is ʼn geïntegreerde toets van kennis vir eiendomsagente. Jy sal slegs toegelaat word om hierdie eksamen te skryf wanneer jy jou internskap suksesvol voltooi het. Indien jy hierdie eksamen slaag, sal jy die benaming van professionele praktisyn in vaste eiendom (PPRE) ontvang, en sal jy as ʼn eiendomsagent mag werk.
Indien jy graag met mense werk, ʼn warm persoonlikheid het, geïnteresseerd is in huise en argitektuur, eerlik en hardwerkend en goed met verkope is, kan jy heel moontlik goed in hierdie werkrigting inpas. Met verdere studies is daar ook die moontlikheid om jou eie eiendomsagentskap op die been te bring.
Skills Portal: https://www.skillsportal.co.za/content/how-become-real-estate-agent-sa
Van Deventer en Van Deventer Ingelyf: https://www.vandeventers.law/Legal-Articles/entryid/412/a-guide-to-becoming-a-real-estate-agent-in-south-africa
Remax Bay Properties: https://www.remaxbay.co.za/news/what-qualifications-are-needed-to-become-an-estate-agent/
Wat is bemarking? Dis ’n goeie vraag
Vier maklike stappe om 'n goeie verhouding met 'n mentor op te bou
Verwysings op CV: 'n Kort gids
Die kritiekevaardigheidvisa kan 'n tydelike oplossing vir SA se probleem wees